CELEX: 62011TN0534
Language: el
Date: 2011-10-10 00:00:00
Title: Υπόθεση T-534/11: Προσφυγή της 10ης Οκτωβρίου 2011 — Schenker AG κατά Επιτροπής

3.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 355/26
            
         Προσφυγή της 10ης Οκτωβρίου 2011 — Schenker AG κατά Επιτροπής
   (Υπόθεση T-534/11)
   2011/C 355/47
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Schenker AG (Essen, Γερμανία) (εκπρόσωποι: C. von Hammerstein, B. Beckmann, C. Munding, δικηγόρος)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την από 3 Αυγούστου 2001 απόφαση της καθής (SG. B/MKu/psi-Ares [2011]),
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής η προσφεύγουσα προβάλλει τέσσερις λόγους ακυρώσεως.
   
               1)
            
            
               Πρώτος λόγος: μη συγκεκριμένη και εξατομικευμένη εξέταση των εγγράφων
               Κατά πρώτον, η Επιτροπή παρέλειψε να εξετάσει κατά τρόπο συγκεκριμένο και εξατομικευμένο τα απαριθμούμενα στην αίτηση προσβάσεως έγγραφα. Κατά την προσφεύγουσα, η Επιτροπή δεν έπρεπε να στηριχθεί σε ένα γενικό τεκμήριο λόγων απορρίψεως της προσβάσεως. Ενεργώντας κατά τον τρόπο αυτό δεν έλαβε υπόψη ούτε τις γενικές αρχές που απορρέουν από τη νομολογία για την πρόσβαση στα έγγραφα ούτε τη σημασία του θεμελιώδους δικαιώματος στην πρόσβαση στα έγγραφα δυνάμει του άρθρου 42 του Χάρτη Θεμελιωδών Δικαιωμάτων.
            
         
               2)
            
            
               Δεύτερος λόγος: προδήλως εσφαλμένη εφαρμογή των εξαιρετικών διατάξεων του Κανονισμού (ΕΚ) 1049/2001 (1)
               
               Κατά δεύτερον, η Επιτροπή εφάρμοσε κατά τρόπο προδήλως εσφαλμένο τις διατάξεις του Κανονισμού 1049/2001. Μέσω της υπερβολικά διασταλτικής εφαρμογής των εξαιρετικών διατάξεων του κανονισμού η Επιτροπή δεν έλαβε υπόψη τις απορρέουσας από τη νομολογία για την πρόσβαση στα έγγραφα γενικές αρχές και τη σημασία του θεμελιώδους δικαιώματος για την πρόσβαση στα έγγραφα κατά το άρθρο 42 του Χάρτη Θεμελιωδών Δικαιωμάτων. Στην προσφεύγουσα θα έπρεπε να είχε αναγνωρισθεί η ευρύτερη δυνατή πρόσβαση στα έγγραφα υπό το πρίσμα τόσο της αρχής της διαφάνειας όσο και της αρχής της ασφάλειας δικαίου.
            
         
               3)
            
            
               Τρίτος λόγος: παράβαση της θεμελιώδους αρχής της αναλογικότητας
               Τρίτον η Επιτροπή παραβίασε τη θεμελιώδη αρχή της αναλογικότητας, καθόσον δεν στάθμισε, όχι επαρκώς εν πάση περιπτώσει, αφενός, τις εξαιρέσεις που — αβασίμως — έκανε δεκτές, αφετέρου, με το δημόσιο συμφέρον που επιτάσσει την κοινοποίηση των αιτούμενων εγγράφων. Κατά τον τρόπο αυτό η Επιτροπή δεν έλαβε υπόψη ότι το γενικό συμφέρον κοινοποιήσεως των εγγράφων υπερισχύει καταφανώς έναντι τυχόν συμφερόντων τηρήσεως του απορρήτου.
            
         
               4)
            
            
               Τέταρτος λόγος: Παράβαση του άρθρου 42 του Χάρτη Θεμελιωδών Δικαιωμάτων
               Τέταρτον, η Επιτροπή δεν έλαβε υπόψη ότι η προσφεύγουσα έχει εν πάση περιπτώσει δικαίωμα μερικής έστω προσβάσεως στα αιτούμενα έγγραφα δυνάμει του άρθρου 42 του Χάρτη Θεμελιωδών Δικαιωμάτων. Η Επιτροπή κατέστησε άνευ πρακτικής αποτελεσματικότητας το θεμελιώδες δικαίωμα προσβάσεως στα έγγραφα και τον κανονισμό 1049/2001, απορρίπτοντας αδιακρίτως και εξολοκλήρου την πρόσβαση σε αυτά.
            
         
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής.